REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/106-15

11. mart 2015. godine

B e o g r a d

Z A P I S N I K

SA 20. SEDNICE ODBORA ZA KULTURU I INFORMISANjE

ODRŽANE 5. MARTA 2015. GODINE

 Sednica je počela u 11.05 časova.

 Sednicom je predsedavala Vesna Marjanović, predsednica Odbora.

 Sednici su prisustvovali: Milorad Cvetanović, Nebojša Tatomir, Milan Stevanović, Srđan Dragojević, Branka Karavidić i Aleksandar Jugović, članovi Odbora.

Sednici je prisustvovao i Mirko Krlić, Olivera Pešić, Nadica Nikolić Tanasijević i Aida Ćorović, zamenici članova Odbora.

 Sednici nisu prisustvovali članovi Odbora: Milena Turk, Vladimir Đukanović, Saša Mirković, Nenad Milosavljević, Mira Petrović i Ljiljana Nestorović, niti njihovi zamenici.

 Predsedavajući je konstatovala da su ispunjeni uslovi za rad i odlučivanje i predložila da članovi Odbora usvoje Dnevni red iz saziva.

Predsedavajuća je stavila na glasanje sledeći

D n e v n i r e d:

1. Realizacija usvojenog plana javnih slušanja Odbora za kulturu i informisanje;
2. Razno.

 Članovi Odbora su **jednoglasno** usvojili Dnevni red 20. sednice Odbora za kulturu i informisanje u celini.

 Pre prelaska na rad po tačkama utvrđenog dnevnog reda predsedavajuća je istakla da u članovi Odbora uz materijal za sednicu dobili neusvojene zapisnike Odbora za kulturu i informisanje sa prethodnih sednica.

 Vesna Marjanović je predložola da, s obzirom da niko od članova Odbora nije dostavio primedbe na dostavljene zapisnike, Odbor odjednom glasa za sve neusvojene zapisnike.

 Članovi Odbora su jednoglasno prihvatili ovaj predlog.

 Predsedavajuća je stavila na glasanje Zapisnik sa Osme sednice Odbora za kulturu i informisanje, održane 3.oktobra 2014. godine, Zapisnik sa Devete sednice Odbora za kulturu i informisanje, održane 9. oktobra 2014. godine, Zapisnik sa 11. sednice Odbora za kulturu i informisanje, održane 23. oktobra 2014. godine, Zapisnik sa 12. sednice Odbora za kulturu i informisanje, održane 27. oktobra 2014. godine, Zapisnik sa 13. sednice Odbora za kulturu i informisanje, održane 6. nvembra 2014. godine, Zapisnik sa 14. sednice Odbora za kulturu i informisanje, održane 24. novembra 2014. godine, Zapisnik sa 15. sednice Odbora za kulturu i informisanje, održane 4. decembra 2014. godine, Zapisnik sa 16. sednice Odbora za kulturu i informisanje, održane 4. decembra 2014. godine, Zapisnik sa 17. sednice Odbora za kulturu i informisanje, održane 15. decembra 2014. godine, Zapisnik sa 18. sednice Odbora za kulturu i informisanje, održane 17. decembra 2014. godine, Zapisnik sa 19. sednice Odbora za kulturu i informisanje, održane 22. decembra 2014. godine.

 Članovi Odbora su **jednoglasno usvojili**  nevedene zapisnike.

**PRVA TAČKA:** Realizacija usvojenog plana javnih slušanja Odbora za kulturu i informisanje.

 **Vesna Marjanović**, predsednica Odbora, je podsetila članove da je u junu 2014. godine usvojen Okvirni plan javnih slušanja.

Naglasila je da je u obavezi da sprovede odluke Odbora, te da će s tim u vezi, na narednim sednicama predlagati konkretne teme i učesnike za javna slušanja, kako bi usvojen okvirni program mogao da bude realizovan.

Istkla je da svi članovi Odbora imaju mogućnost da predlažu način rada i učesnike na javnim slušanjima, kao i da je moguće predlagati nove teme za javna slušanja.

Posebno je ukazala na veoma složenu i zahtevnu proceduru, propisanu Poslovnikom Narodne skupštine, koju je potrebno realizovati pre održavanja javnog slušanja, te je zamolila članove Odbora da to imaju u vidu prilikom donošenja odluka za svako konkretno javno slušanje, koje će Odbor u narednom periodu organizovati.

Predložila je da prvo naredno javno slušanje bude organizovano na temu: ”Društveni status slobodnih umetnika”, naglasivši da je ova tema već dugo aktuelna.

U diskusiji koja je otvorena u vezi sa ovom tačkkom Dnevnog reda, učestvovali su: Aleksandar Jugović, Vesna Marjanović, Nebojša Tatomir, Srđan Dragojević,

**Aleksandar Jugović**, član Odbora, zamolio je predsednicu da svi članovi Odbora blagovremeno budu uključeni u organizaciju narednih javnih slušanja, kako bi mogli da na vreme predlažu učesnike javnog slušanja.

 **Vesna Marjanović**, je prihvatila navedeni predlog i istakla da je takva praksa postojala i prilikom prethodnih organizovanja javnih slušanja, te da je svaki zainteresovani član Odbora i do sada davao predloge učesnika na javnom slušanju.

 **Nebojša Tatomir**, član Odbora, istakao je da je neophodno izbeći politizovanje javnih slušanja, a kao dobar primer navao je poslednje javno slušanje koje je proteklo u pozitvnoj i konstruktivnoj atmosferi.

Takođe je predložio da se na neku od narednih sednica Odbora, pozovu predstavnici novinarskim udruženjima koji su angažovani u Komisiji za projektno finansiranje, kao i predstavnici Ministarstva kulture i informisanja, kako bi članovima Odbora bila prezentovana njihova iskustva iz oblasti projektnog finansiranja.

Napomenuo je da je razgovarao sa Ninom Brajovićem, generalnim sekretarom Udruženja novinara Srbije i da bi bilo korisno čuti njihova iskustva iz oblasti projektnog finansiranja.

 **Srđan Dragojević**, član Odbora, konstatovao je da bi na javno slušanje na temu društvenog statusa slobodnih umetnika,pored predstavnike Ministarstva finansija, Poreske uprave, Ministarstva kulture i informisanja, bilo korisno pozvati i predstavnike Ministarstva državne uprave i lokalne samouprave. Kao jedan od ključnih razloga za njihovo pozivanje, istakao je problem neplaćanje doprinosa slobodnim umetnicima od strane lokalnih samouprava.

Istakao je da treba utvrditi strožije kriterijume za prijem novih članova u umetnička udruženja.

Upoznao je članove Odbora sa pokrenutom inicijativom da se prošire reklamni blokovi po satu za jedan minut, koji bi bio iskorišćen za promociju manifestacija i proizvoda savremene umetnosti.

Rekao je da je ranije razgovarao sa članom Odbora Aleksandrom Jugovićem, te da su došli do zajedničkog stava da bi trebalo pokrenuti inicijativu da 2016. godina bude proglašena „Godinom promovisanja kulture“. Realizacija ove inicijative bi zahtevala jasno definisanje komercijalnog sadržaja, koji bi morao da se razlikuje od umetničkih i drugih sadržaja.

Predložio je da se i Odbor za kulturu i informisanje uključi u realizaciju ove inicijative, tako što će neko od narednih javnih slušanja biti organizovano u vezi sa iznetom inicijatvom, kao i da se tom prilikom pozvu reprezentativni predstavnici emitera, predstavnici Regulatornog tela za elektronske medije, predstavnici umetničkih udruženja, kako bi što kvalitetnije bile utvrđene sve relevantne pojedinosti u skladu sa važećim propisima u ovoj oblasti.

 **Vesna Marjanović** je podržala predlog Srđana Dragojevića i istakla da bi se na ovu temu mogla sazvati sednica Odbora, jer je reč o konkretnom predlogu, koji zahteva stručnu i konkretnu raspravu, kakvu je celishodnije voditi na sednici Odbora.

Predsedavajuća se saglasila sa diskusijom Nebojše Tatomira i istakla da je pre par meseci predlagala javno slušanje na kojem je trebalo da se raspravlja o primeni medijskih zakona, ali da je njen predlog odbijen.

Izrazila je nadu da se javno slušanje na ovu temu ipak može održati, te d će tada biti sagledana primena svih zakona relevantnih za oblast javnog informisanja i medija.

**DRUGA TAČKA:**  Razno

 **Vesna Marjanović** je informisala članove Odbora o poseti predsednice Parlamentarne skupštine Saveta Evrope An Braser Republici Srbiji od 9. do 11. marta, kao i da je za 10. mart planirana poseta Narodnoj skupštini.

 Rekla je da je An Braser izrazila želju da se sastane sa članovima Odbora za kulturu i informisanje, kao i da je planirani termin ovog sastanka 10. mart, u 12,40 časova.

Naglasila je da svi članovi Odbora mogu da učestvuju na planiranom sastanku, ali da je zbog ograničenog vremena bolje da bude određena delegacija Odbora.

Obavestila je članove Odbora da je An Braser upoznata sa situacijom u Srbiji i da je uverena da će biti odličan sagovornik.

Predsednica je obavestila članove Odbora da je Savet za borbu protiv korupcije uputio Odboru Izveštaj o vlasničkoj strukturi i kontroli medija u Srbiji i predložila da 18. marta bude održana sednica Odbora, na kojoj bi ovaj izveštaj bio predstavljen pred Odborom za kulturu i informisanje, od strane predstavnika Saveta za borbu protiv korupcije.

 **Milorad Cvetanović,** član Odbora, podsetio je sve prisutne na inicijativu koju je pokrenuo ministar spoljnih poslova Austrije Sebastijan Kurc i postavio pitanje predsednici Odbora u vezi sa do sada preduzetim aktivnostima, koje imaju za cilj realizaciju navedene inicijative.

Izrazio je stav da Odbor treba da preduzme sve potrebne aktivnosti u okviru svog delokruga rada, kako bi bio organizovan sastanak sa predstavnicima Austrijske Ambasade u Beogradu, na kome bi bio dogovoren susret članova Odbora za kullturu i informisanje sa članovima srodnog odbora u austrijskom Parlamentu, što bi bio prvi korak u uspostavljanju saradnje u oblasti kulture između Republike Srbije i Republike Austrije.

 **Vesna Marjanović** je izrazila saglasnost sa iznetim predlogom i zamolila sekretara Odbora da u saradnji sa Odborom za spoljne poslove organizuje sastanak sa predstavnicima Austrijske Ambasade u Beogradu. Predložila je da svi zainteresovani članovi Odbora prisustvuju tom sastanku.

 Sednica je završena u 11,25 časova.

SEKRETAR ODBORA PREDSEDNICA ODBORA

 Sanja Pecelj Vesna Marjanović